Salman Rushdie op ventilator ná mesaanvalSalman Rushdie (Foto: PEN American Center/Flickr via Wikimedia Commons) Salman Rushdie (75), wat jare lank geskuil het ná ŉ Iranse fatwa sy moord geëis het, is op ŉ ventilator en kan moontlik ŉ oog verloor ná ŉ mesaanval Vrydag by ŉ letterkunde-geleentheid in New York. Die Britse outeur van The Satanic Verses, wat Moslems woedend gehad het omdat hulle glo dit is godslasterlik, moes met ŉ helikopter na ŉ hospitaal geneem word vir ŉ noodoperasie. Sy agent het in ŉ verklaring aan die New York Times gesê “die nuus is nie goed nie”. “Salman sal waarskynlik ŉ oog verloor. Die senuwees in sy arm is beseer en sy lewer is beskadig,” het agent Andrew Wylie gesê. Hy het bygevoeg dat Rushdie nie kan praat nie. Carl LeVan, ŉ professor in politiek aan die Amerikaanse Universiteit wat ook die geleentheid bygewoon het, het aan AFP gesê die aanvaller het die verhoog bestorm waar Rushdie gesit het. “Hy het hom herhaaldelik en gewelddadig met ŉ mes gesteek.” Verskeie mense het na die verhoog gestorm om die aanvaller plat te trek voor ŉ polisiebeampte hom in hegtenis geneem het. ŉ Dokter in die gehoor het mediese behandeling toegepas totdat paramedici opgedaag het. Die New Yorkse polisie het die verdagte uitgeken as Hadi Matar, ŉ 24-jarige van Fairfield, New Jersey. Matar het Rushdie in die nek en maag gesteek. Die motief vir die aanval is nog nie duidelik nie. Ralph Henry Reese (73), die onderhoudvoerder op die verhoog, het ook ŉ gesigbesering opgedoen, maar is reeds uit die hospitaal ontslaan. Die aanval het by die Chautauqua Institution plaasgevind wat kunsprogramme aanbied. “Wat ons vandag gesien het, is ŉ gewelddadige uitdrukking van haat wat ons tot ons kern geskud het,” het die instansie in ŉ verklaring gesê. Rushdie se tweede roman, Midnight’s Children in 1981, het internasionaal erkenning ontvang en Brittanje se gesogte Booker Prize vir die uitbeelding van post-onafhanklikheid Indië. Sy 1988-boek The Satanic Verses het egter sy lewe omvergewerp toe Ayatollah Ruhollah Khomeini van Iran ŉ fatwa uitgereik het om sy lewe te eis. Moslems het dit beskou as godslasterlik teenoor Islam en die profeet Mohammed. Konserwatiewe media in Iran het Vrydag se aanval op Rushdie geloof. Een staatskoerant het gesê “die nek van die duiwel is met ŉ lemmetjie gesny”. Rushdie is in Indië gebore. Sy ouers was nie-praktiserende Moslems en hy identifiseer self as ŉ ateïs. Hy is gedwing om in skuiling te gaan toe die losprys vir sy kop geëis is. Die Britse regering het vir hom polisiebeskerming toegestaan waar hy homself tuisgemaak het ná die moord of poging tot moord op sy vertalers en uitgewers. Hy was byna ŉ dekade lank in skuiling en het herhaaldelik verhuis. Hy kon selfs nie eers vir sy kinders sê waar hy bly nie. Hy het eers in die laat 1990’s weer in die publiek begin verskyn toe Iran in 1998 gesê het die land ondersteun nie sy teregstelling nie. Rushdie woon tans in New York waar hy ŉ voorstander is van vryheid van spraak. Hy het hom veral sterk uitgespreek ter verdediging van die Franse satiriese tydskrif Charlie Hebdo ná die tydskrif se personeel in 2015 deur Islamiete in Parys doodgeskiet is. Die tydskrif het tekenprente van Mohammed gepubliseer en het woedende reaksie van Moslems wêreldwyd uitgelok.